KIRJALLINEN KYSYMYS E-1281/01 esittäjä(t): Alexandros Alavanos (GUE/NGL) komissiolle. Kuivuuden ja pohjavesien ehtymisen aiheuttamat ongelmat Kreikassa.



Virallinen lehti nro 364 E , 20/12/2001 s. 0072 - 0073



KIRJALLINEN KYSYMYS E-1281/01 esittäjä(t): Alexandros Alavanos (GUE/NGL) komissiolle (3. toukokuuta 2001) Aihe: Kuivuuden ja pohjavesien ehtymisen aiheuttamat ongelmat Kreikassa Viljelmät eri puolilla Kreikkaa kärsivät lähikuukausina pohjavesien ehtymisen aiheuttamista pahoista ongelmista, jotka johtuvat talven vähäisistä sateista sekä suurten ja pienten rakennushankkeiden toteuttamatta jäämisestä (vesisäiliöt, järvialtaat ja pohjavesien täydentämishankkeet). Maaliskuun viimeisten 10 päivän aikana esiintyi vuodenaikaan nähden poikkeuksellisen korkeita lämpötiloja (37 °C) ja esimerkiksi Thessaliassa ja Manner-Kreikassa puhalsi pitkään lämmin tuuli, minkä vuoksi vehnäviljelmät ovat kärsineet suuria vahinkoja, jopa koko tuotanto on vaarassa tuhoutua. Kun otetaan huomioon, että kuivuus vaikuttaa kielteisesti maataloustuotannon ja viljelijöiden tulojen lisäksi myös ympäristöön, on ryhdyttävä välittömiin toimiin. 1. Onko Kreikka ilmoittanut komissiolle mahdollisesti uhkaavasta kuivuudesta? Ovatko Kreikan viranomaiset toimittaneet erityisen vetoomuksen tilanteen korjaamiseksi ja vaikutusten hillitsemiseksi? 2. Onko yhteisön kolmannessa tukikehyksessä varattu määrärahoja rakenteellisia toimia varten, jotka tähtäävät vesivarojen entistä tehokkaampaan ja taloudellisempaan hallintaan? 3. Maksetaanko niille vehnäntuottajille vahingonkorvauksia, jotka kärsivät vahinkoja maaliskuun korkeiden lämpötilojen vuoksi? 4. Ryhdytäänkö toimiin niiden tuottajien tukemiseksi, jotka pohjavesien vähyyden vuoksi joko joutuvat luopumaan viljelystä tai rajoittamaan viljelyalaansa tai joiden tuotanto vähenee ja tulot alenevat (esim. pienviljelijöiden yhteisvastuumaksuista vapauttaminen, komission asetuksen (EY) N:o 1750/1999(1) 13 artiklan b alakohdan täytäntöönpano)? (1) EYVL L 214, 13.8.1999, s. 31. Michel Barnier'n komission puolesta antama vastaus (16. heinäkuuta 2001) 1. Komissio ei ole saanut viime aikoina erityistietoja Kreikan kuivuudesta, eivätkä Kreikan viranomaiset ole toistaiseksi esittäneet parlamentin jäsenen tiedustelemia asiaan liittyviä erityisvetoomuksia. 2. Kreikkaa koskeva yhteisön tukikehys ohjelmakaudelle 2000-2006 sisältää useita toimia Kreikan vesivarojen käytön parantamiseksi. Yhteenveto näistä toimista on esitetty kyseisen tukikehyksen luvussa II sivulla 56. Täydellinen teksti on Web-osoitteessa www.inforegio.cec.eu.int. Lisäksi samaan tukikehykseen sisältyvään maaseudun kehittämisen toimintaohjelmaan ja alueellisiin ohjelmiin kuuluu muun muassa toimia keinokasteluveden säästämiseksi ja käytön järkeistämiseksi. Myös Euroopan maatalouden ohjaus- ja tukirahaston (EMOTR) tukiosaston maaseudun kehittämissuunnitelmaan sisältyviin maatalouden ympäristötoimenpiteisiin kuuluu aiempaa vähemmän keinokastelua käyttäviä sekä tuotantopanosten ja luonnonvarojen harkitulla käytöllä ympäristöä säästäviä laajoja viljelyksiä suosivia toimia. 3. FEOGA:lla ei ole mitään oikeusperustaa puuttua kuivuuden aiheuttamiin tulonmenetyksiin yhteisrahoitettujen toimien ulkopuolella. Komissio voi kuitenkin harkita tähän tarkoitetun valtiontuen myöntämistä maatalouden valtiontukea koskevat suuntaviivat määrittelevän tiedonannon(1) perusteella, jos Kreikan viranomaiset pyytävät kyseistä tukea EY:n perustamissopimuksen 87 ja 88 (entisten 92 ja 93 artiklan) mukaisesti. 4. Kuivuuden aiheuttaman sadon ja tulojen pieneneminen ei yksin riitä perusteeksi komission Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 23 päivänä heinäkuuta 1999 antaman asetuksen (EY) N:o 1750/1999 13 artiklan b kohdan mukaisen maatalouden ympäristötuen myöntämiselle, sillä siinä edellytetään sellaisten kasvien geenivarojen säilyttämistä, jotka ovat luonnostaan sopeutuneet paikallisiin ja alueellisiin olosuhteisiin ja joita uhkaa geneettinen köyhtyminen. Komission syyskuussa 2000 hyväksymässä maaseudun kehittämissuunnitelmassa luetellaan nämä uhanalaiset lajit ja lajikkeet, eikä tätä luetteloa voi täydentää. Yhteisvastuumaksujärjestelmä kumottiin vuonna 1992 yhteisön maatalouspolitiikan uudistamisen yhteydessä. Agenda 2000:n puitteissa korotetut kiinteät ja sadon suuruudesta riippumattomat suorat pinta-alatuet, jotka otettiin käyttöön uudistuksen yhteydessä ja jotka vastaavat noin kolmannesta kokonaistuloista, tasaavat osaltaan maataloustuottajien tuloja. (1) EYVL C 28, 1.2.2000.